
Zákon ... z roku 2011
o dani z výrobkov nepodporujúcich verejné zdravie
V záujme obmedzenia spotreby potravín, ktoré nie sú prínosné z hľadiska verejného zdravia, a v záujme podpory zdravého stravovania, ako aj v záujme zlepšenia financovania zdravotníckych služieb, najmä programov verejného zdravia, týmto Parlament schvaľuje nasledujúci Zákon o zavedení daňovej povinnosti z výrobkov nepodporujúcich verejné zdravie:
Vymedzenie pojmov
Článok 1
Na účely tohto zákona:
1. domáci trh: územie Maďarskej republiky, 

2. cukor: výrobky s číslami položiek 1701, 1702,
3. soľ: výrobok s číslom položky 2501,
4. výrobok predávaný v obale: výrobok spolu s jednotlivým obalom, v ktorom je obsiahnutý, pričom:

a) výrobok nie je balený v prítomnosti spotrebiteľa alebo konečného užívateľa,
b) množstvo výrobku v obale je vopred určené,
c) množstvo v bode b) nemožno zmeniť bez otvorenia alebo viditeľnej zmeny obalu a
d) výrobok sa predáva v nominálnych množstvových jednotkách, ktoré:

da) sú v súlade s hodnotami vopred určenými subjektom, ktorý balenie vykonal (vrátane prípadného pridaného množstva uvedeného v označení),

db) sú vyjadrené v hmotnostných alebo objemových jednotkách,
5. predaj: prevod výrobku podliehajúceho dani za odplatu, ktorý príjemcu oprávňuje s výrobkom nakladať,
6. miesto plnenia: miesto plnenia v zmysle definície v Zákone CXXVII z roku 2007 o dani z pridanej hodnoty (ďalej len: „Zákon o DPH“),
7. položka: položka colného sadzobníka podľa Nariadenia Komisie (EÚ) č.861/2010 z 5. októbra 2010, ktorým sa mení a dopĺňa Príloha I Nariadenia Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku v znení účinnom k 14. júnu 2011.
Daňová povinnosť
Článok 2
Výrobky uvádzané na trh ako výrobky predávané v obale sa považujú za podliehajúce dani takto:
a) výrobky s číslom položky 2009, 2202, s výnimkou nektárov a ovocných džúsov, sirupov, koncentrátov a štiav s podielom ovocia najmenej 25 %, ak

aa) obsahujú viac ako 8 gramov pridaného cukru na 100 mililitrov (ďalej len: „nealkoholické nápoje“) alebo

ab) obsahujú viac ako 10 miligramov kofeínu v nealkoholickom nápoji na 100 mililitrov (ďalej len: „energetické nápoje“),
b) výrobky s číslom položky 1704, 1905, 2105, ak obsahujú viac ako 25 gramov pridaného cukru na 100 gramov výrobku, ako aj výrobky s číslom položky 1806, ak obsahujú viac ako 40 gramov pridaného cukru na 100 gramov výrobku a zároveň obsahujú menej ako 40 gramov kakaa na 100 gramov výrobku, (ďalej spolu len: „sladený výrobok predávaný v obale“),
c) výrobky, ktoré nepatria pod bod b), s číslami položiek 1905, 2005 20 20, 2008, ktoré sa vyrábajú z obilia, zemiakov alebo olejnatých semien pečením alebo pražením, sú ochutené a vhodné na okamžitú spotrebu, okrem chleba a pekárenských výrobkov, a ktoré obsahujú viac ako 1 gram soli na 100 gramov výrobku (ďalej len: „slané pochutiny“),
d) výrobky s číslami položiek 2103, 2104 – neklasifikované ako potraviny pre dojčatá, polievky, ani omáčky – ak obsahujú viac ako 5 gramov soli na 100 gramov výrobku (ďalej len: „koreniny“), okrem horčice, kečupu a nesušených, nedrvených a nedrobených solených zeleninových koreninových prípravkov, ktoré neobsahujú viac ako 15 gramov soli na 100 gramov výrobku.
Článok 3
(1) Daňová povinnosť sa zavádza na prvý predaj výrobkov podliehajúcich dani, ktorého miestom plnenia je domáci trh. 

(2) Platiteľ na faktúre alebo účtovnom doklade vydanom pri predaji výrobku podliehajúceho dani uvedie, že je platiteľom tejto dane, pričom ak nie je povinný vystaviť faktúru alebo účtovný doklad alebo tak neurobí, uvedie to na listine vydanej pri predaji.
Platiteľ dane
Článok 4
Platiteľom je platiteľ, ktorý výrobok podliehajúci dani po prvý raz predáva na domácom trhu.
Základ pre výpočet dane
Článok 5
Základ pre výpočet dane tvorí množstvo zdaniteľného výrobku predaného platiteľom podľa článku 3 odseku (1), vyjadrené v kilogramoch alebo litroch. Pri určovaní základu pre výpočet dane sa na hmotnosť obalu neprihliada.
Výška dane
Článok 6
Výška dane je
a) 5 forintov/liter pri nealkoholických nápojoch, 

b) 250 forintov/liter pri energetických nápojoch,
c) 100 forintov/kilogram pri sladených výrobkoch predávaných v obale,
d) 200 forintov/kilogram pri slaných pochutinách,
e) 500 forintov/kilogram pri koreninách.
Oslobodenie od dane
Článok 7
(1) Platiteľ predávajúci výrobok podliehajúci dani je od dane oslobodený, ak v príslušnom kalendárnom roku predá menej ako 50 litrov alebo 50 kilogramov výrobku podliehajúceho dani.
(2) Predaj podľa článku 3 ods. (1) je od dane oslobodený, ak spĺňa podmienky uvedené v článku 89 ods. (1) alebo článku 98 Zákona o DPH.
(3) Predaj výrobku podliehajúceho dani podľa článku 3 ods. (1) je od dane oslobodený, ak kupujúci tento výrobok ďalej predá v súlade s podmienkami stanovenými v článku 89 ods. (1) alebo článku 98 Zákona o DPH, pričom kupujúci o tejto skutočnosti vydá platiteľovi pri predaji potvrdenie a potvrdí – uvedením množstva ďalej predaného výrobku podliehajúceho dani – skutočnosť, že ďalší predaj vykonal. Ak v rozpore s vyhlásením kupujúci výrobok ďalej predá na domácom trhu, je povinný informovať o tejto skutočnosti platiteľa, s uvedením množstva výrobku predaného na domácom trhu – do 8 dní odo dňa predaja na domácom trhu. V zdaňovacom období, do ktorého spadá dátum prijatia informácie zaslanej kupujúcim, je platiteľ povinný vypočítať splatnú daň – upravenú o sankciu za omeškanie, vypočítanú od pôvodného dátumu splatnosti – z výrobku podliehajúceho dani ďalej predaného na domácom trhu kupujúcim a zaplatiť daň v termíne jej splatnosti. Ak kupujúci nesplní svoju povinnosť informovať o predaji na domácom trhu do určeného času, kupujúci bude povinný zaplatiť daň nezaplatenú platiteľom z výrobku podliehajúceho dani predaného na domácom trhu, sankciu za omeškanie vypočítanú od dátumu, kedy bol povinný predávajúceho informovať, alebo – ak neinformovanie odhalí štátny daňový orgán – pokutu za nezaplatenie dane a sankciu za omeškanie.
(4) Podľa článku 39/D Zákona C z roku 1990 o miestnych daniach si platiteľ môže znížiť svoju daň splatnú v daňovom roku nasledujúcom po aktuálnom daňovom roku o dvojnásobok sumy oslobodenia od dane z podnikania platného v daňovom roku, najviac však o 50 % dane splatnej v daňovom roku nasledujúcom po daňovom roku. Ak je zdaňovacie obdobie podľa článku 8 kratšie ako 12 mesiacov, úľava na dani sa v tomto zdaňovacom období využije pomerným spôsobom.
Výpočet dane
Článok 8
(1) Daň z predaja výrobkov podliehajúcich dani sa vypočíta a prizná podľa článku 10 ods. (1) a (2), ak 

a) dátum predaja na faktúre, účtovnom doklade, alebo, ak také neexistujú, na akomkoľvek inom doklade vydanom pri predaji výrobku podliehajúceho dani, alebo, ak dátum predaja nie je uvedený, 

b) dátum vystavenia faktúry, účtovného dokladu alebo iného dokladu o predaji výrobku podliehajúceho dani
spadá do zdaňovacieho obdobia podľa článku 10 ods. (1) a (2) (ďalej len: „zdaňovacie obdobie“).
(2) Platiteľ vypočíta svoju daň za zdaňovacie obdobie podľa odseku (1) sám.
(3) Ak sa množstvo výrobkov podliehajúcich dani predaných v zdaňovacom období zníži po podaní priznania, platiteľ má nárok znížiť si sumu dane v zdaňovacom období, v ktorom bola vydaná faktúra, účtovný doklad alebo iný doklad o zmene alebo zrušení.
Povinnosť viesť záznamy
Článok 9
(1) Platiteľ je povinný viesť záznamy, ktoré uvádzajú množstvo výrobkov podliehajúcich dani, v štruktúre podľa jednotlivých výrobkov, 

a) vo vlastníctve platiteľa k prvému a poslednému dňu zdaňovacieho obdobia a 
b) nakúpených, vrátených kupujúcimi alebo inak nadobudnutých počas zdaňovacieho obdobia, ďalej predaných s daňovou povinnosťou, predaných ako oslobodených od dane, zlikvidovaných, bezodplatne prevedených, zničených, stratených alebo inak vyňatých z vlastníctva platiteľa. 

(2) Pri výrobkoch podliehajúcich dani, ktoré sa predávajú ako oslobodené od dane, je platiteľ povinný viesť záznamy, ktoré preukazujú množstvo výrobkov podliehajúcich dani predaných ako oslobodených od dane v štruktúre podľa výrobkov a pravidla, na základe ktorého boli oslobodené.
(3) Platitelia, ktorí nie sú súkromnými podnikateľmi a nie sú povinní platiť daň, nie sú povinní viesť záznamy podľa tohto článku.
Vykonávacie ustanovenia
Článok 10
(1) Platiteľ je povinný splniť – s výnimkou podľa odseku (2) – svoju povinnosť podať daňové priznanie štátnemu daňovému orgánu v súlade s príslušným pre platiteľa platným zdaňovacím obdobím pre daň z pridanej hodnoty, v čase predpísanom pre podanie priznania k dani z pridanej hodnoty, na štandardnom tlačive používanom na tento účel.
(2) Platitelia, ktorí sú od dane z pridanej hodnoty oslobodení, osoby, ktoré sú platiteľmi dane z pridanej hodnoty, ale nie sú povinné podať priznanie, a platitelia, ktorí nie sú klasifikovaní ako platitelia dane z pridanej hodnoty, sú povinní splniť svoju povinnosť podať daňové priznanie štátnym daňovým orgánom do 25. dňa druhého mesiaca nasledujúceho po daňovom roku na štandardnom tlačive používanom na tento účel. 

(3) Platitelia sú povinní splniť svoju povinnosť zaplatiť daň do termínu určeného pre podanie daňového priznania.
(4) Platitelia, ktorí nie sú povinní platiť daň, nie sú povinní sa zaregistrovať ani podávať daňové priznania. 

(5) Otázky praktického výkonu, ktoré tento Zákon neupravuje, sa budú spravovať ustanoveniami Zákona o pravidlách zdanenia.
(6) Všetky výnosy z tejto dane budú príjmami štátneho rozpočtu.
Záverečné ustanovenia
Článok 11
(1) Tento Zákon nadobudne účinnosť dňa 01. septembra 2011, s výnimkou uvedenou v odseku (2).
(2) Článok 7 ods. (4) tohto Zákona nadobudne účinnosť v 15. deň nasledujúci po schválení Európskou Komisiou. Minister zodpovedný za daňovú politiku stanoví deň, kedy Európska Komisia prijme svoje súhlasné rozhodnutie, jednorazovým rozhodnutím zverejneným – bez omeškania po oznámení rozhodnutia o schválení – v Magyar Közlöny.

